G'startet hämmer euse Kolumbiä-Trip in Medellin, dä ehemalige Drogähochburg vom Pablo Escobar. D'Stadt hät eus au überhaupt nöd gfalle und mir händ eus schnellstens ab ufs Land gmacht, gnauer gseit uf Guatapé. Dänn isch äntli am Livi ihri Ziit cho und mir sind ab ad Karibikküste. Zersch simmer id Region, wo grad a Panama grenzt und vor einige Jahre nonig  so sicher gsie isch zum Reise. Au jez gseht mr no mega vill Militär und immer wieder häts Checkpoints. Zersch hämmer inemä chline Dorf gstoppt, wo mir i dä Nacht händ chöne riesigi Meeresschildkröte bim Eier leggä beobachte. Jedä Naturschützer het en Herzinfarkt übercho, wänn er gseh het, wiä das zue und her gange isch! Denn ischs uf Capurgana, es chliises Fischerdorf, gange, wo nur en Spaziergang vo Panama entfernt gsie isch. Dä schönsti Strand isch au in Panama gsie und so hämmer es paar mal de 20 min.  FlipFlop Hike uf Panama gmacht. Mit Abstand s'agnähmschte Boardercrossing, muesch nöd mal en Pass debie ha:-) S'Bescht isch gsie, dass gad Mango Saison gsie isch und mir händ nur müesse in Garte eus go bediäne… Falls mr vo Mango chönnt ä Vergiftig übercho,wär s'Livi öppe 3 mal pro Tag gstorbe. Nacher isch es wiiter gange a de Karibikküste entlang, bis fascht zu de Grenze vo Venezuela. Di meischt Ziit hämmer mit relaxe, bädele und frische Fisch ässe verbracht.